Návrh ROZHODNUTIE RADY ktorým sa Belgicku povoľuje uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty /* COM/2012/0654 final - 2012/0312 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty[1] (ďalej len „smernica o DPH“) môže Rada jednomyseľne na návrh Komisie povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup výberu DPH alebo zabrániť určitým druhom daňových únikov alebo vyhýbaniu sa daňovým povinnostiam. Belgicko požiadalo listom, ktorý Komisia zaevidovala 21. júna 2012, o povolenie zaviesť opatrenie s cieľom oslobodiť od dane zdaniteľné osoby, ktorých ročný obrat nepresahuje 25 000 EUR. Komisia v súlade s článkom 395 ods. 2 smernice o DPH informovala ostatné členské štáty o žiadosti predloženej Belgickom listom z 13. septembra 2012. Listom zo 17. septembra 2012 Komisia oznámila Belgicku, že má všetky informácie potrebné na posúdenie danej žiadosti. Všeobecný kontext Podľa kapitoly 1 hlavy XII smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a v dôsledku toho si nemôže odpočítať DPH na svojich vstupoch. Podľa článku 285 smernice o DPH členské štáty, ktoré nevyužili možnosť stanovenú v článku 14 smernice 67/228/EHS[2], môžu oslobodiť od dane zdaniteľné osoby, ktorých ročný obrat nie je vyšší ako 5 000 EUR. V súčasnej hospodárskej a politickej situácii by belgická vláda chcela zvýšiť tento strop na 25 000 EUR s možnosťou jeho zvyšovania s cieľom zachovať jeho hodnotu v reálnom vyjadrení. Zavedením takéhoto stropu sa zjednoduší systém DPH pre malé podniky a podstatne sa zníži záťaž podnikov oprávnených na daný režim tým, že ich zbaví mnohých povinností spojených s DPH v rámci bežných úprav DPH. Tento systém by bol pre zdaniteľné osoby voliteľný. Podľa belgických orgánov bude daný režim využívať približne 1 % zdaniteľných osôb a bude to mať zodpovedajúci minimálny vplyv na rozpočet (okolo 0,2 %). Existujúce ustanovenia v oblasti návrhu V roku 2004 Komisia navrhla zvýšiť strop ročného obratu, ktorý môžu členské štáty [KOM(2004) 728 v konečnom znení] uplatniť na oslobodenie zdaniteľných osôb od DPH, na 100 000 EUR. Súlad s ostatnými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Nepodstatné. Získavanie a využívanie externej expertízy Externá expertíza nebola potrebná. Posúdenie vplyvu Cieľom rozhodnutia Rady je zaviesť zjednodušujúce opatrenie, ktorým sa odstránia mnohé povinnosti súvisiace s DPH pre podniky, ktorých ročný obrat nepresahuje 25 000 EUR, a má teda potenciálne priaznivý vplyv. Vzhľadom na úzky rozsah pôsobnosti danej odchýlky a na jej dočasné uplatňovanie bude jej pôsobnosť v každom prípade obmedzená. 3. PRÁVNE PRVKY NÁVRHU Zhrnutie navrhovaného opatrenia Povolenie pre Belgicko uplatňovať opatrenie odchyľujúce sa od smernice o DPH, pokiaľ ide o zjednodušujúce opatrenie pre podniky, ktorých ročný obrat nepresahuje 25 000 EUR. Právny základ Článok 395 smernice o DPH. Zásada subsidiarity Návrh patrí do výlučnej právomoci Európskej únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov. Toto rozhodnutie sa týka povolenia udeľovaného členskému štátu na základe jeho vlastnej žiadosti a neukladá sa ním žiadna povinnosť. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. Výber nástrojov: Navrhovaný nástroj: rozhodnutie Rady. Podľa článku 395 smernice o DPH je odchýlka od spoločných pravidiel možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom. 4. VPLYV NA ROZPOČET Návrh nemá vplyv na rozpočet EÚ, pretože Belgicko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89. 5. NEPOVINNÉ PRVKY Doložka o preskúmaní/revízii/ukončení platnosti Návrh obsahuje doložku o ukončení platnosti. 2012/0312 (NLE) Návrh ROZHODNUTIE RADY ktorým sa Belgicku povoľuje uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[3], a najmä na jej článok 395 ods. 1, so zreteľom na návrh Európskej komisie, keďže: (1) Belgicko požiadalo listom, ktorý Komisia zaevidovala 21. júna 2012, o povolenie opatrenia odchyľujúceho sa od článku 285 smernice 2006/112/ES s cieľom zaviesť osobitné opatrenie, ktorým sa oslobodia od dane z pridanej hodnoty (ďalej len DPH) zdaniteľné osoby, ktorých ročný obrat nepresahuje 25 000 EUR. Na základe uvedeného opatrenia by tieto zdaniteľné osoby boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES. (2) Komisia o žiadosti Belgicka informovala ostatné členské štáty listom z 13. septembra 2012. Listom zo 17. septembra 2012 Komisia oznámila Belgicku, že má všetky informácie potrebné na posúdenie danej žiadosti. (3) Podľa článku 285 smernice 2006/112/ES členské štáty, ktoré nevyužili možnosť stanovenú v článku 14 smernice 67/228/EHS[4], môžu oslobodiť od dane zdaniteľné osoby, ktorých ročný obrat nepresahuje 5 000 EUR. Belgicko požiadalo o zvýšenie tohto stropu na 25 000 EUR. (4) Vyšší strop pre osobitný režim pre malé podniky je zjednodušujúcim opatrením, keďže môže podstatne znížiť povinnosti najmenších podnikov súvisiace s DPH. Tento osobitný režim je pre zdaniteľné osoby voliteľný. (5) Komisia do svojho návrhu smernice s cieľom zjednodušiť povinnosti spojené s daňou z pridanej hodnoty z 29. októbra 2004[5] zahrnula ustanovenia, ktoré členským štátom umožňujú stanoviť strop ročného obratu na oslobodenie z režimu DPH do výšky 100 000 EUR alebo jej protihodnoty v národnej mene, pričom táto suma sa môže každoročne aktualizovať. Žiadosť, ktorú predložilo Belgicko, je v súlade s uvedeným návrhom. (6) Odchýlka nemá vplyv na vlastné zdroje Únie plynúce z DPH a má len zanedbateľný účinok na celkovú sumu daňových príjmov členských štátov vybranú v štádiu konečnej spotreby. PRIJALA TOTO ROZHODNUTIE: Článok 1 Odchylne od článku 285 smernice 2006/112/ES sa Belgicku povoľuje oslobodiť od DPH zdaniteľné osoby, ktorých ročný obrat nepresahuje 25 000 EUR. Belgicko môže tento strop zvýšiť s cieľom zachovať reálnu hodnotu oslobodenia od dane. Článok 2 Toto rozhodnutie sa uplatňuje do dňa nadobudnutia účinnosti smernice, ktorou sa menia a dopĺňajú sumy stropov ročných obratov, do výšky ktorých sú zdaniteľné osoby oprávnené na oslobodenie od DPH, alebo do 31. decembra 2015, podľa toho, ktorý dátum nastane skôr. Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Článok 3 Toto rozhodnutie je určené Belgickému kráľovstvu. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. ES L 71, 14.4.1967, s. 1303–1312. [3] Ú. v. EÚ L 347, 11.12.2006, s. 1. [4] Ú. v. ES L 71, 14.4.1967, s. 1303–1312. [5] KOM(2004) 728 v konečnom znení.